— У прыродных экасістэмах усе групы жывых арганізмаў знаходзяцца ў пэўным дынамічным балансе. Колькасць патагенаў там абмяжоўваецца колькасцю бактэрый-антаганістаў і тым, што расліны розных відаў растуць уперамешку і змяняюць адна адну, — расказвае кіраўнік лабараторыі Ірына Мікалаеўна Фяклістава. — Уводзячы на палях монакультуру, чалавек стварае селекцыйныя ўмовы для развіцця патагенаў гэтай культуры. Ім лёгка размнажацца і рассяляцца, калі вакол суцэльна растуць патэнцыяльныя гаспадары-мішэні. Мы вылучаем з прыродных крыніц бактэрыі — антаганісты патагенаў, адбіраем самыя актыўныя, паляпшаем іх, нарошчваем у вялікай колькасці і ўносім у глебу пад расліны. Гэта дазваляе аднавіць баланс і абмежаваць бескантрольнае развіццё патагенаў.